MAUREEN Nantume obutayita na bba, Ronnie Muganza tekimulobera kwedigidira. Bwe yabadde ku kabaga k’amazaalibwa ge kwe yagaanidde okwogerera emyaka gye, Muganza tayalabiseeko era bwe yabuuziddwa n’agamba nti alina ebintu bingi omuli ne bizinensi y’emigaati ebimumalawo.
Akabaga kaamutegekeddwa abawagizi be nga tategeezeddwaako, ebigambo ne bimubula wakati mu ssanyu. Nantume baamuyise nga bagamba nti bamulukidde ‘ddiiru’ nti waliwo omugagga ayagala okumulaba amuwe omulimu gw’okuyimba mu Amerika olwo ne bamutwala ku Trinity Palace e Bwebajja okumusisinkana wabula olwatuuseeyo baamwanirizza na ‘baketi’ z’amazzi ge baamuyiridde.
Bano baakulembeddwamu Rogers Kasagga akulira ekibiina ky’abawagizi be ekya Maureen Family. Nantume baamututte ne bamuwa ekiteeteeyi ekyeru ekikwatagana n’omukolo kuba abaabaddeyo baabadde mu byeru na bimyufu okwabadde ne bayimbi banne; Grace Ssekamatte ne Rema Namakula era be bamu ku baategese akabaga.
Nantume baamutuuzizza ne kitaawe, Denis Ssekiziyivu eyavudde e Mityana nga bamulaalise obutagamba muwala we olwo abawagizi be ne batandika okumusanyusa nga bamuyimbira ennyimba ze.
Nga tebannayimba kayimba ka mazaalibwa, baamubuuzizza emyaka gye wabula n’abaddamu nti eby’emyaka babireke kuba ye akyali mwana muto. Bwe baamulemeddeko yabazzeemu nti babuuze muwala we ow’emyezi obwezi gwe yabadde aleze.
Nantume ku kya bba obutabeerawo yagambye nti; ‘Bannange omukolo baagukoze ng’abawagizi bange nga nange tebannambye okugyako okumpita nti waliwo ‘ddiiru’. Nagenze okutuukayo nga mukolo gw’amazaalibwa era nange nagwekanze bwekanzi.
Olwo ogutaabadde gwa famire nti ne Muganza bamuyise, bw’aba tazze obeera onanga ki?
Ate mujjukire oli musajja mukozi mu beekeeri ya migaati.
Nze ndi muyimbi nga kizibu okubeera fenna mu budde bw’okukola.
Nze mbeera n’omwami wange awaka so nga waliwo n’emikolo kwe tubeera ffembi.’’
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn